Lidrîs di Motâr
Miercus ai 3 di Avrîl o vin ricuardade la Fieste Nazionâl dal Friûl, aniversari de nassite dal Stât Patriarcjâl di Aquilee. Realizât pe prime volte dopo dal taramot dal 1976, tai ultins agns chest moment di riflession su la nestre identitât al è cressût grazie ancje a lis Istituzions che i àn crodût e i crodin.
Come che o podês viodi tal calendari publicât sul sît de Provincie di Udin, tancj a son i apontaments ta chescj dîs. Ma une des sorpresis plui bielis al è dât dal fat che cheste date finalmentri e scomence a jessi cognossude simpri di plui.
E cussì ve che e nas une iniziative, secont me une vore interessante che e met dongje "identitât e internazionalitât": us segnali chest opuscul (in plui lenghis, ancje par furlan) realizât dai organizadôrs de Bikerfest e che si clame "Lidrîs di Motâr".
Come che mi à spiegât l'ideatôr di cheste fieste motoristiche impuartantone, la idee e je chê di dedicâ, dentri di chest event internazionâl ospitât a Lignan, ancje un spazi a chei Motârs che a rivin di dut il mont ma che in plui a àn une origjin furlane. Ogni an miârs di ospits a rivin di dute Europe e di tancj stâts forescj e o savìn trops furlans che a son stâts "libars di scugnî lâ" ator pal mont. Cun "Lidrîs di Motâr", mi à dit Moreno, la intenzion e je chê di promovi la nestre storie come risorse di ufrî al mont dai motârs (o bikers) cun chel alc in plui ancje dal pont di viste culturâl: une frase di Moreno mi à plasût in particolâr "Il Friûl e nô Furlans o sin stâts e o sin un model par dute Italie e pal mont". Ve duncje un esempli che al met in pratiche, intun contest gnûf, lis peraulis di pre Checo Placerean che tal 1975 al diseve "Pensâ al Friûl, fâ i interès dal Friûl, vê cussience di jessi un popul, di vê une muse difarente di chei altris, nol vûl dî sierâsi dentri un curtilut di cjase, ma al vûl dî spalancâ i puartons di ogni bande a la int di dutis lis bandis, par che a jentrin e par che a passin, par che a nus contin ce che nô no savìn; ma tal nestri curtîl, a cjase nestre, libare e vierte a ducj".
Ancje chest e je promozion dal teritori, ancje chest al è turisim!
Se duncje o cognossês furlans ator pal mont, cu la passion de moto, segnalait chest event: e podarès jessi par lôr la ocasion di fâ une corse su chê strade clamade "identitât".
fur_Latn fur_Latn fur_Latn fur_Latn fur_Latn fur_Latn fur_Latn